АҞӘА, нанҳәа 12 – Sputnik, Рада Ажьиԥҳа. Аԥсны афымцамч асистема аҭагылазаашьа уадаҩ амоуп. Ҳаԥхьаҟа иҵегь иуадаҩхар алшоит. Афымцамч ахархәара еизҳаит, арахь ахәԥса ашәара акыр ишьҭахоуп иҳәеит АУН "Амшынеиқәафымцамч" адиректор хада Аслан Басариа аусутә еиԥылараан имҩаԥгаз аилацәажәараҟны.
"Афымцамч аусхк акәша-мыкәша иҟоу аҭагылазаашьа атәыла анапхгараҟны ибзиаӡаны ирдыруеит. Уаҟа аҭагылазаашьа ҭышәынтәаламкәа атәыла аекономика алацәажәарагьы ҵаҵӷәыдоуп. Ҳәарада ҳусуцәа рылшарала зҭыԥ иқәаҳҵо рацәоуп, аха ауааԥсыра адгылара ҳарымҭар ҳамч хом", — иҳәеит Басариа.
Аилацәажәараан иазхьаԥшын афымцамч ахархәараан атарификациа аԥсахра азнеишьа азҵаара.